Diari Oficial de la Generalitat Valenciana


Sumari del DOGV 5764, del 16-05-2008 (2008/6064)

ORDE de 5 de maig de 2008, de la Conselleria d'Educació, de gratuïtat de llibres de text per a l'alumnat de primer, segon, tercer i quart curs d'Educació Primària, en els centres sostinguts amb fons públics de la Comunitat Valenciana per al curs 2008-2009.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5764

Data del DOGV
:   16-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6064


Data del document
:   05-05-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * alumnat
    * llibre escolar
    * ensenyament obligatori
    * suport econòmic
    * ensenyament primari
    * alumne

ORDE de 5 de maig de 2008, de la Conselleria d'Educació, de gratuïtat de llibres de text per a l'alumnat de primer, segon, tercer i quart curs d'Educació Primària, en els centres sostinguts amb fons públics de la Comunitat Valenciana per al curs 2008-2009. [2008/6064]  
El capítol I del títol preliminar de la Llei Orgànica 2/2006, de 3 de maig d'Educació, establix els principis i fins de l'educació, d'acord amb els valors de la Constitució i inspirat en els principis de qualitat de l'educació per a tot l'alumnat, independentment de les seues condicions i circumstàncies, en l'equitat, que garantisca la igualtat d'oportunitats i en la no-discriminació per raons personals, culturals, econòmiques i socials.  
En el títol II, capítol II de la Llei Orgànica mencionada, establix els principis que ha de fer efectiva la igualtat en l'exercici del dret a l'educació. Per a això, les administracions públiques desenrotllaran accions de caràcter compensatori en relació amb les persones, grups i àmbits territorials que es troben en situacions desfavorables, per a la qual cosa proveiran els recursos econòmics i els suports necessaris per a això.  
Per garantir la igualtat de totes les persones en l'exercici del dret a l'educació, amb independència del seu lloc de residència, l'administració pública preveu un sistema de beques i ajudes a l'estudi a càrrec dels pressupostos generals de l'Estat, la regulació del qual, amb caràcter bàsic, durà a terme el Govern.  
La Generalitat, amb independència de les beques i ajudes a l'estudi convocades pel Ministeri d'Educació i Ciència, des de fa anys, ha concedit ajudes per a l'adquisició de llibres de text de l'alumnat de l'ensenyança bàsica a càrrec dels seus propis pressupostos, amb l'objectiu final d'arribar a la gratuïtat dels llibres en este nivell educatiu de caràcter obligatori, per a fer real l'obligació constitucional d'una ensenyança bàsica obligatòria i gratuïta.  
La Generalitat va iniciar en el curs 2007-2008 un nou sistema de finançament dels llibres de text de l'ensenyança bàsica, regulat en l'Orde de 6 de juny de 2007, de la conselleria de Cultura, Educació i Esport (DOCV núm.5530 de 08.06.2007) perquè de forma gradual s'implante la gratuïtat dels llibres a tot l'alumnat d'ensenyança bàsica de la Comunitat Valenciana. En el curs 2008-2009, el programa de gratuïtat s'estén de primer a quart curs d'Educació Primària.  
El programa de gratuïtat de llibres de text, fins a la seua total implantació en tots els nivells de l'ensenyança obligatòria, coexistirà junt amb la convocatòria d'ajudes de llibres ja existent; i que per a l'alumnat que curse estudis de cinqué i sisé d'Educació Primària i Educació Secundària Obligatòria durant el curs 2008-2009, es regula en l'Orde de 17 de desembre de 2007 (DOCV núm. 5676 de 09.01.2008).  
El programa de gratuïtat de llibres de text es concedirà de forma directa als alumnes, per raons d'interés social, de conformitat amb l'article 22, punt 2, apartat c) de la Llei 38/2003, de 17 de novembre, General de Subvencions (BOE núm. 276, de 18 de novembre), cal tindre en compte que no és possible determinar amb anterioritat el nombre de beneficiaris del programa de gratuïtat.  
En virtut de l'autonomia pedagògica, d'organització i de gestió en el marc de la legislació vigent que atorga la Llei Orgànica 2/2006, d'Educació, en aquells casos en què el centre docent elabora els seus propis materials per al desenrotllament curricular, se'ls oferix la possibilitat de sol·licitar la gratuïtat de llibres i adaptar-la a les necessitats inherents al dit sistema.  
Així mateix, els centres específics d'Educació Especial i les aules específiques d'Educació Especial que estan autoritzats a impartir este nivell, tenen unes necessitats educatives especials i necessiten disposar d'uns recursos materials determinats per a desenrotllar el procés d'aprenentatge del seu alumnat. Per això, és voluntat d'esta administració que estos centres puguen disposar del programa de gratuïtat de llibres, adequant-lo a les seues necessitats escolars. Tot això es regula específicament en esta orde.  
A fi d'aconseguir els esmentats objectius i en virtut de les atribucions que em conferix l'article 28 de la Llei 5/1983, de 30 de desembre, del Consell,  
ORDENE  
Primer. Objecte  
L'objecte de la present orde és desenrotllar el programa de gratuïtat de llibres de text per a l'alumnat de primer, segon, tercer i quart curs d'Educació Primària per al curs 2008-2009.  
Segon. Crèdit disponible  
El crèdit destinat al finançament del programa de gratuïtat de llibres de text per a l'alumnat de primer a quart curs d'Educació Primària serà de 38.092.232 euros, a càrrec de la línia de subvenció T0067000, del capítol IV, programa 422.20, denominada «Gratuïtat llibres de text» de la Llei 15/2007, de 27 de desembre de la Generalitat, de Pressupostos per a l'exercici 2008.  
El crèdit serà incrementat amb l'aportació econòmica del Ministeri d'Educació, Política Social i Esport, una vegada haja sigut firmat el conveni entre l'esmentat departament i la conselleria d'Educació, per al pròxim curs escolar 2008-2009.  
Tercer. Beneficiaris  
Serà beneficiari del programa de gratuïtat de llibres de text, en el curs 2008-2009, l'alumnat que curse primer a quart curs d'Educació Primària, i l'alumnat escolaritzat en centres específics d'Educació Especial i en aules específiques autoritzades d'Educació Especial en centres sostinguts amb fons públics de la Comunitat Valenciana.  
Quart. Import de la subvenció  
La quantia màxima de la subvenció per alumne per al curs 2008-2009, és per al primer cicle d'Educació Primària (1r i 2n curs) de 122 euros, i per al segon cicle d'Educació Primària (3r i 4t curs) és de 127 euros.  
Quint. Sol·licituds de gratuïtat de llibres de text  
1. Per a participar en el programa de gratuïtat de llibres de text, els centres, abans del 5 de juliol, mitjançant l'aplicació GESCEN enviaran telemàticament a l'adreça http://www.edu.gva.es/bonollibre/ els fitxers informàtics que continguen la relació de l'alumnat matriculat en el centre que vaja a cursar de 1r a 4t curs d'Educació Primària en el curs escolar 2008-2009. En el cas que un alumne repetisca curs, només es podrà sol·licitar bonollibre si l'alumne repetix 1r curs d'Educació Primària.  
2. La conselleria d'Educació revisarà la informació rebuda dels centres per a poder conéixer les seues necessitats i la traslladarà a una base de dades preparada a este efecte, que haurà de reunir tots els requisits exigits per la normativa en vigor per a la protecció de dades de caràcter personal i, en concret, el que establix el Decret 96/1998, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat.  
3. Pel que fa a l'alumnat que s'escolaritze en el centre en el mes de setembre, es procedirà de la mateixa manera que amb la resta de l'alumnat ja matriculat. Els centres remetran les dades dels alumnes, amb anterioritat al dia 30 de setembre de 2008, a l'adreça informàtica indicada en l'apartat 5.1.  
Sext. Centres docents amb projecte curricular propi  
D'acord amb l'article 120.2 i 3 de la Llei Orgànica 2/2006, els centres disposen d'autonomia per a elaborar, aprovar i executar un projecte educatiu i les administracions educatives afavoriran l'autonomia dels centres perquè els seus recursos s'adeqüen als plans de treball que elaboren. Per consegüent, els centres interessats a elaborar el seu propi material per al desenrotllament curricular hauran d'actuar de la manera següent.  
De igual forma que la resta dels centres, abans del 5 de juliol, mitjançant l'aplicació GESCEN enviaran telemàticament a l'adreça http://www.edu.gva.es/bonollibre/ els fitxers informàtics que continguen la relació de l'alumnat matriculat en el centre que vaja a cursar de primer a quart curs d'Educació Primària en el curs escolar 2008-2009, amb la indicació de «projecte curricular propi». A més, han de remetre el model de certificat de projecte curricular propi de l'annex I, degudament omplit, al Servici de Títols, Beques i Ajudes a l'Estudi de la conselleria d'Educació.  
Cal seguir el procediment següent:  
1. Una vegada rebuda la sol·licitud, s'assignarà al centre una dotació econòmica per cada alumne matriculat que tinga cobertura en el programa de gratuïtat de llibres. La comissió econòmica del consell escolar del centre supervisarà la gestió econòmica de les dotacions rebudes de la conselleria d'Educació per a les despeses ocasionades pel material escolar, i el consell escolar remetrà al Servici de Títols, Beques i Ajudes a l'Estudi, en el mes de maig de 2009, el model de certificat de l'annex II, amb la conformitat que la dotació econòmica atorgada al centre ha complit els objectius previstos.   
2. La dotació econòmica que aprove la conselleria d'Educació serà remesa al centre a l'inici del curs escolar 2008-2009.  
3. L'ajuda econòmica per a l'elaboració dels materials per al desenrotllament del currículum serà incompatible amb la sol·licitud de bonollibre.  
4. Els alumnes d'estos centres no hauran d'abonar al centre cap import pels materials utilitzats pel centre per al desenrotllament curricular.  
5. Els centres concertats que participen en aquesta convocatòria amb projecte curricular propi hauran d'aportar entre els dies 1 i 15 de juliol de 2008, la documentació que acredite que estan al corrent en el compliment de les obligacions tributàries i enfront de la Seguretat Social. Este requisit és indispensable per a la concessió i abonament de la dotació econòmica que els puga correspondre.   
Sèptim. Centres d'Educació Especial específica i centres amb aules específiques d'Educació Especial autoritzats  
El programa de gratuïtat de llibres donarà cobertura a l'alumnat dels centres específics d'Educació Especial i a l'alumnat de les aules específiques d'Educació Especial autoritzades, en edats compreses entre els sis i els vint-i-un anys, en el curs escolar 2008-2009.  
Els centres podran adquirir el material que, per les seues característiques específiques i singulars, requerisca este alumnat.  
Estos centres seguiran el mateix procediment establit en els punts 1, 2, 4 i 5 de l'apartat sisé.  
L'ajuda econòmica per als alumnes d'Educació Especial o escolaritzats en aules específiques d'Educació Especial autoritzades serà incompatible amb la sol·licitud de bonollibre.   
Els centres amb aules específiques d'Educació Especial que estiguen autoritzades, presentaran dos fitxers a l'adreça http://www.edu.gva.es/bonollibre/. Un fitxer contindrà les dades de l'alumnat del centre escolaritzat en règim ordinari i s'enviarà segons establix l'apartat cinqué d'esta orde; i l'altre fitxer, amb les dades de l'alumnat escolaritzat en les aules específiques d'Educació Especial, s'enviarà segons disposa l'apartat sisé.  
Igual que la resta dels centres, l'enviament telemàtic dels fitxers es realitzarà, a l'adreça informàtica esmentada, abans del 5 de juliol, amb la indicació de «Centres d'Educació Especial o Aules específiques d'Educació Especial».  
Octau. Incorporació d'alumnat al llarg del curs escolar  
1. El centre enviarà, amb caràcter mensual, els fitxers informàtics amb les noves sol·licituds de bonollibre de l'alumnat que s'haja incorporat després del 30 de setembre, sempre que supose la necessitat d'adquisició de nous llibres de text.   
L'enviament s'efectuarà entre els dies 15 i 25 de cada mes, i es realitzarà a l'adreça informàtica i d'acord amb el procediment mencionat en l'apartat 5.1, perquè es puga procedir a la seua inclusió en la base de dades i l'entitat col·laboradora puga emetre els bonollibres als nous alumnes.  
2. L'últim mes en què podran enviar-se sol·licituds és el mes de febrer de 2009, i l'últim dia per a remetre els fitxers serà el 28 de febrer.  
Nové. Procediment per a l'adquisició dels llibres de text  
1. La conselleria d'Educació contractarà la gestió de la subvenció amb una empresa privada, que serà seleccionada per mitjà d'un procediment sotmés als principis de publicitat, concurrència, igualtat i no-discriminació, de conformitat amb la llei de contractes vigent, que tindrà la consideració d'entitat col·laboradora i reunirà els requisits que establixen els articles 12 i 13 de la Llei General de Subvencions, i complirà totes les obligacions de l'article 14 de l'esmentada llei.  
L'esmentada empresa realitzarà els treballs d'emissió dels bonollibres, distribució d'estos als centres, recepció de la nota d'entrega de les llibreries i entitats autoritzades per a la venda de llibres que hagen acceptat participar en el programa, acompanyades dels bonollibres corresponents, comprovació i posterior pagament als establiments comercials i entitats autoritzades.  
2. A fi que l'entitat col·laboradora puga realitzar els treballs encomanats, la conselleria d'Educació li facilitarà, en suport informàtic, el fitxer de dades de l'alumnat a qui calga entregar el bonollibre perquè procedisca a la seua personalització.  
L'entitat col·laboradora haurà de complir el que establix la normativa vigent en matèria de protecció de dades de caràcter personal, en particular l'article 12 de la Llei Orgànica 15/1999, de 13 de desembre, de Protecció de Dades de Caràcter Personal, el Reial Decret 994/1999, d'11 de juny, pel qual s'aprova el Reglament de mesures de seguretat (especialment adoptarà les mesures previstes en l'article 4), així com el que establixen les disposicions de desplegament de la normativa anterior que es troben en vigor durant la vigència del contracte.  
3. Entre el dia 1 i el 4 de setembre de 2008, l'entitat col·laboradora distribuirà els bonollibres als centres. Qualsevol incidència que puga produir-se haurà de resoldre's abans del dia 12 de setembre, data en què necessàriament s'haurà distribuït el total dels bonollibres als seus beneficiaris.  
4. Els centres entregaran els bonollibres als pares o tutors, que firmaran el rebut corresponent. El termini de validesa del bonollibre serà de 30 dies des de la seua data d'emissió. Transcorregut este termini sense que el bonollibre haja sigut recollit pels pares dels alumnes, els seus tutors o representants legals, el centre el tornarà a l'entitat col·laboradora, sense que puga realitzar-se un nou bonollibre a l'alumne a qui li haja caducat per este motiu.  
5. Una vegada que el centre haja entregat el bonollibre als seus titulars, pares o representants legals, estos hauran de canviar-lo, abans de la data de caducitat, pels llibres de text corresponent al nivell d'ensenyança en què l'alumne estiga matriculat en el curs 2008-2009 en les llibreries i la resta d'establiments autoritzats per a la venda de llibres i que estiguen associats a l'entitat col·laboradora. Si el bonollibre caduca i no s'ha canviat, no se'n podrà sol·licitar un de nou. Tampoc no es podrà sol·licitar un nou bonollibre quan, una vegada entregat als seus titulars, pares o representants legals, fóra causa de pèrdua o qualsevol altra situació que impedisca el seu canvi.  
Deu. Alumnat que es trasllada de centre   
En aquells casos en què l'alumne es trasllade de centre durant el curs escolar 2008-2009 haurà d'entregar, al centre des del qual es trasllade, els llibres que ha adquirit amb l'import de la subvenció del programa de gratuïtat de llibres. Els dits llibres quedaran a disposició del centre per a la seua utilització per altres alumnes que puguen incorporar-se.  
Si el centre haguera sol·licitat el bonollibre d'un alumne matriculat en el mateix centre i este es traslladara en iniciar el curs escolar 2008-2009 a un altre centre docent de la Comunitat Valenciana, el centre d'origen s'encarregarà de tornar el bonollibre a l'entitat col·laboradora. El centre a què l'alumne haja traslladat la seua matrícula haurà de sol·licitar un nou bonollibre.  
Onze. Incompatibilitats  
1. Són compatibles les ajudes concedides per altres administracions públiques per a l'adquisició de llibres de text, d'acord amb l'article 19.2 i 3 de la Llei General de Subvencions, sempre que la suma no supere el cost dels llibres de text.  
L'esmentada compatibilitat no serà aplicable en el cas que els ajuntaments o qualsevol altra entitat pública o privada entregue els llibres de text de forma gratuïta a l'alumne directament o indirectament a través de l'ús de la biblioteca d'aula.  
2. Quan els directors dels centres tinguen coneixement que l'ajuntament del seu municipi, o qualsevol altra entitat pública o privada, facilite, directament o indirectament, els llibres de text de manera gratuïta, hauran de comunicar-ho a l'administració educativa.  
Dotze. Procediment de pagament  
1. Les llibreries i entitats autoritzades per a la venda de llibres, que estiguen associades a la xarxa de l'entitat col·laboradora, han d'enviar a esta una nota d'entrega en què s'indique que han sigut entregades notes de compra per l'import corresponent als bonollibres que s'acompanyen per a la seua deguda justificació. En l'esmentada nota d'entrega ha de constar el nom de l'establiment o entitat autoritzada, el seu NIF o CIF, la data, el nombre de bonollibres canviats i el seu import total.  
2. L'entitat col·laboradora es farà càrrec de les notes d'entrega i dels bonollibres canviats i la conselleria d'Educació realitzarà els pagaments a l'empresa col·laboradora a mesura que esta vaja justificant els abonaments realitzats a les llibreries o entitats autoritzades per a la venda de llibres, tal com preveu l'article 34 de la Llei General de Subvencions.  
La justificació es realitzarà per mitjà d'un certificat de l'entitat col·laboradora que anirà acompanyat de les notes d'entrega de les llibreries, amb els bonollibres corresponents a cada una d'estes i els comprovants de pagament realitzats per l'entitat col·laboradora. Així mateix, l'esmentada informació haurà de remetre's en suport informàtic, segons el format que indique la conselleria d'Educació.   
Tretze. Comissió de seguiment i avaluació  
1. Es constituirà una comissió de seguiment i avaluació del programa de gratuïtat de llibres de text que supervisarà i avaluarà el funcionament del programa. Esta comissió es reunirà, almenys, una vegada en el curs escolar.  
2. La comissió estarà constituïda pels membres següents:  
- La cap del Servici de Títols, Beques i Ajudes a l'Estudi, a qui correspondrà la presidència.  
- Dos inspectors d'Educació designats per la Secretaria Autonòmica d'Educació.  
- Un representant de les associacions de pares i mares d'alumnes, que forme part de la Mesa de Pares i que siga proposat per la dita mesa.  
- Un representant de les associacions d'alumnes, que forme part de la Mesa d'Alumnes i que siga proposat per la dita Mesa.  
- Els caps de la Secció de Centres de les direccions territorials d'Educació.  
- Un funcionari del Servici de Títols, Beques i Ajudes a l'Estudi, que exercirà les funcions de secretari.  
3. En cas d'absència del president, serà substituït pel funcionari del Servici de Títols, Beques i Ajudes a l'Estudi qui forma part de la Comissió, i en este cas les funcions de secretari de la Comissió seran exercides per un altre funcionari del servici. En cas d'absència d'algun cap de Secció de Centres de les direccions territorials d'Educació, podrà ser substituït per la persona que designe el director territorial corresponent.  
DISPOSICIÓ ADDICIONAL  
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser aplicable l'article 87, apartat 1, del Tractat CE, en la mesura que no afecta els intercanvis comercials entre els estats membres.  
DISPOSICIONS FINALS  
Primera  
Esta orde produirà efectes a partir de l'endemà de la publicació en el Diari Oficial de la Comunitat Valenciana.  
Segona  
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació en el termini d'un mes, a comptar de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la publicació.  
València, 5 de maig de 2008  
El conseller d'Educació,  
ALEJANDRO FONT DE MORA TURÓN  
ANNEX I  
Certificat de projecte curricular propi  
(Nom i cognoms) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, secretari/ària del centre docent \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, de la localitat de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ amb codi \_\_\_\_\_\_\_\_\_\_\_   
D'acord amb l'article 120.1 de la Llei Orgànica 2/2006, de 3 de maig, d'Educació (BOE 04.05.2005), que establix que els centres disposaran d'autonomia pedagògica i de gestió en el marc de la legislació vigent, i amb l'article 120.3, que disposa que les administracions educatives afavoriran l'autonomia dels centres de manera que els seus recursos econòmics, materials i humans puguen adequar-se als plans de treball i organització que elaboren, una vegada que siguen convenientment avaluats i valorats, així com el Decret 111/2007, de 20 de juliol, del Consell, pel qual s'establix el currículum de l'Educació Primària a la Comunitat Valenciana.  
CERTIFICA  
Que d'acord amb la citada normativa, el centre elabora el seu propi projecte curricular.   
Que d'acord amb l'article 6 de l'Orde de 5 de maig de 2008, de la conselleria d'Educació, de gratuïtat de llibres de text per a l'alumnat de primer, segon, tercer i quart curs d'Educació Primària en els centres sostinguts amb fons públics de la Comunitat Valenciana, per al curs 2008/2009, s'ha remés per mitjans informàtics un fitxer amb les dades relatives a un total de \_\_\_\_\_\_\_\_ alumnes.  
\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_ de \_\_\_\_\_\_\_\_\_\_\_\_\_\_ de 2008  
Vist i plau  
director/a Secretari/ària  
Segell del centre  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_  
ANNEX II  
Certificat del consell escolar  
(Nom i cognoms) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, secretari/ària del consell escolar del centre docent \_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, de la localitat de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ amb codi \_\_\_\_\_\_\_\_\_\_\_\_\_\_\_  
D'acord amb l'article 120.1 de la Llei Orgànica 2/2006, de 3 de maig, d'Educació (BOE 04.05.2005), que establix que els centres disposaran d'autonomia pedagògica i de gestió en el marc de la legislació vigent, i amb l'article 120.3 que disposa que les administracions educatives afavoriran l'autonomia dels centres de manera que els seus recursos econòmics, materials i humans puguen adequar-se als plans de treball i organització que elaboren, una vegada que siguen convenientment avaluats i valorats, així com el Decret 111/2007, de 20 de juliol, del Consell, pel qual s'establix el currículum de l'Educació Primària a la Comunitat Valenciana.  
Segons l'Orde de 5 de maig de 2008, de la conselleria d'Educació, de gratuïtat de llibres de text per a l'alumnat de primer, segon, tercer i quart curs d'Educació Primària en els centres sostinguts amb fons públics de la Comunitat Valenciana, per al curs 2008/2009, en l'article 6, que establix el sistema de dotació econòmica als centres que elaboren el seu propi projecte curricular, i l'article 7, que establix el sistema d'ajuda econòmica per als centres d'Educació Especial específica i centres amb aules específiques d'Educació Especial que estiguen autoritzades.  
CERTIFICA  
Que al centre se li ha assignat un import total per valor de \_\_\_\_\_\_\_\_\_\_\_\_\_ euros i que, segons la comissió econòmica del consell escolar del centre, la dita dotació ha sigut destinada per a:  
 Sufragar els gastos derivats del desenrotllament curricular.  
 Sufragar els gastos derivats de les necessitats pròpies de l'alumnat d'Educació Especial.  
\_\_\_\_\_\_\_\_\_\_\_\_\_\_\_\_\_, \_\_\_\_\_ de \_\_\_\_\_\_\_\_\_\_\_\_\_\_ de 2008  
Vist i plau  
President/a Secretari/ària  
Segell del centre  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_